Ġabra ta' ritratti mill-isbaħ li ħadu sehem fil-kompetizzjoni internazzjonali msemmija Travel Photographer of the Year Awards (TPOTY) qed tinġieb Malta għall-ewwel darba mill-Fondazzjoni Farsons. Dawn ir-ritratti se jkunu għall-wiri fiċ-Ċentru Kreattiv tal-Kavallier ta' San Ġakbu bil-kollaborazzjoni ta' Spazju Kreattiv. Il-wirja qed issir bħala parti miċ-ċelebrazzjonijiet inawgurali tal-beer packaging facility ġdida fil-Birrerija ta' Farsons fl-Imrieħel fil-jiem li ġejjin. Tmenin ritratt affaxxinanti, li jmorru lil hinn minn ritratti tas-soltu li wieħed jieħu waqt btala, se ijkunu esibiti fil-gallariji ta' fuq Space C1-C4 fl-Ipazju Kreattiv tal-Kavallier ta' San Ġakbu, il-Belt Valletta, mill-Ġimgħa 9 ta' Settembru sad-9 ta' Ottubru 2016. Patrick J. Fenech hu l-kuratur tal-wirja. Din il-wirja retrospettiva, li hi l-ewwel wirja internazzjonali ta' TPOTY barra mir-Renju Unit, tinkludi wħud mill-aqwa ritratti mill-aħħar 13-il edizzjoni tal-kompetizzjoni TPOTY. Minbarra l-wirja ta' TPOTY, il-Fondazzjoni Farsons qed tesibixxi tragwardi ewlenin fil-ħolqien u l-konservazzjoni tal-bini u wirt industrijali ta' Simonds Farsons Cisk. Dawn jinkludu d-disinji tal-proġett ta' €27 miljun tal-beer packaging facility (fl-2016) iddisinjat mill-Perit ta' Farsons Karl Borg, il-proġett ta' €12.5 miljun tal-brewhouse (fl-2012) iddisinjat minn Architecture Project AP; u l-beer process building and tank farm (fl-1990) iddisinjat mill-kumpannija tal-arkitettura mir-Renju Unit Peake Short and Partners, kif ukoll il-bidla tal-bini ta' Farsons li nbena fl-1950 għall-Farsons Business Park (2017-2020) iddisinjat mill-kumpannija internazzjonali Ian Ritchie Architects Ltd bl-appoġġ ta' TBA Periti. "Matul dawn l-aħħar 88 sena, Farsons bniet tradizzjoni ta' investiment f'bini industrijali ta' kwalità. Il-Fondazzjoni Farsons, tilqa' dawn l-inizjattivi ta' konservazzjoni tal-kumpanija Farsons u temmen fil-kontribut li qed tagħmel għall-iżvilupp ekonomiku u soċjali ta' Malta," qal iċ-Chairman tal-Fondazzjoni Farsons Bryan A. Gera. "Bħala parti mill-inawgurazzjoni tal-beer packaging facility ġdida, il-Fondazzjoni Farsons qed iġġib għall-ewwel darba f'Malta għażla mill-isbaħ ta' ritratti mill-kompetizzjoni Travel Photographer of the Year, li telenka l-qawwa u l-isbuħija tar-ritratti tal-ivvjaġġar. Ninsabu fiduċjużi li l-pubbliku se jsib din il-wirja tassew maġika," żied jgħid is-Sur Gera. Matul is-snin, TPOTY (tpoty.com) tant kibret li saret waħda mill-ikbar u l-iktar kompetizzjonijiet prestiġjużi tal-fotografija tal-ivvjaġġar. Il-kompetizzjoni esibixxiet eluf ta' ritratti li jkopru kull element tal-ivvjaġġar u kategorija fotografika oħra relatata. Dawn ir-ritratti jnisslu emozzjonijiet u jservu ta' ispirazzjoni bl-isbuħija tagħhom. Il-wirja TPOTY issir kull sena f'Londra, u l-awards infushom jiġbdu ħafna fotografi tal-ivvjaġġar, kemm dilettanti kif ukoll professjonisti, minn madwar id-dinja, fosthom anke minn Malta. Kull sena, l-awards jagħżlu ritratti ta' livell għoli ħafna u b'diversità unika. Dawn ir-ritratti jvarjaw minn ritratti ta' nies, kulturi u xenarji, sa ritratti tan-natura u avventura minn madwar id-dinja. F'kumment dwar l-esibizzjoni ta' TPOTY f'Malta, il-kuratur Patrick J. Fenech qal: "Qed nistiednu lill-pubbliku biex jieħu l-ħin tiegħu ħalli jara r-ritratti u jifhem it-tifsira, kif ukoll jagħti ħarsa lejn il-kapaċità tal-fotografu li jaqbad id-dawl u jikkomponi x-xena adatta. Dan joħroġ il-ħiliet kreattivi u l-paċenzja meħtieġa biex jinqabad dak il-mument opportun."